יגוארונדי

יגוארונדי (שם מדעי: Puma yagouaroundi) הוא מין יונק טורף בגודל בינוני מהסוג פומה ממשפחת החתוליים.

מאפיינים 
היגוארונדי נפוץ מטקסס שבארצות הברית ועד דרום אמריקה. אפשר למצוא אותו מדרום ארצות הברית דרך אמריקה התיכונה ועד דרום ברזיל, פרגוואי וצפון ארגנטינה. אורכו הממוצע הוא 65 ס"מ עם זנב באורך 45 ס"מ ומשקלו כ-6 ק"ג. יש לו רגליים קצרות ומראה המזכיר קצת לוטרה, האוזניים קטנות ועגולות. מהסיבה הזאת לעיתים הם מכונים "חתולי לוטרה". גופו וזנבו ארוכים ודקים, אך ראשו רחב. פרוותם אחידה בצבע הנע משחור לאפור-חום כהה, או מאדום לצבע ערמוני.

חתול זה קרוב מאוד לפומה לפי מבנה הכרומוזומים וה-DNA שלהם ושניהם מהווים מינים בסוג פומה. ובעל קשר רחוק יותר לברדלס. מספר מדענים מסווגים אותו בסוג עצמאי (Herpailurus).

תחום תפוצתו הוא אזורים נמוכים קרובים למקור מים זורם, בעיקר ביערות נמוכים. לעיתים הוא גם שוכן באזורי ג'ונגל סבוכים, אזורי אחו או אזורי שיחים. הוא צד בלילה או באזור בין הערביים. שלא כמו מיני חתולים אחרים, היגוארונדי צד לעיתים קרובות בזוגות. הוא מרגיש בנוח על עצים, אך מעדיף לצוד על האדמה. הוא ניזון מדגים, יונקים קטנים, זוחלים וציפורים. יגוארונדים החיים בסביבות גדות נחלים טורפים בעיקר דגים, ולעיתים אף נכנסים למים כדי להתקרר. במקומות שבהם יש מזון בשפע יכולים שלושה או ארבעה פרטים לצוד באותה נחלה.

הנקבה ממליטה שגר של 1–4 גורים לאחר 70 ימים. הגורים מגיעים לבגרות בגיל שנתיים.

פרוות היגוארונדי אינה מבוקשת ולכן ציד אינו מהווה גורם סיכון, אך הרס מקום מחייתו גורם לירידה מתמדת במספריו.

תת-מינים
 Puma yagouaroundi armeghinoi - מצוי במערב ארגנטינה ומזרח צ'ילה
 Puma yagouaroundi cacomitli - מצוי בדרום טקסס ומזרח מקסיקו
 Puma yagouaroundi eyra - מצוי בברזיל, פרגוואי וארגנטינה
 Puma yagouaroundi fossata - מצוי מדרום מקסיקו עד הונדורס
 Puma yagouaroundi melantho''' - מצוי בפרו וברזיל
 Puma yagouaroundi panamensis - מצוי מניקרגואה עד אקוודור
 Puma yagouaroundi tolteca - מצוי במערב מקסיקו
 Puma yagouaroundi yagouaroundi'' - מצוי בגויאנה והאמזונאס

קישורים חיצוניים

הערות שוליים 

טקסונים שתוארו בידי ברנר-ז'רמין דה לספד
בעלי חיים שתוארו ב-1803
חתולים קטנים
בוליביה: יונקים
ברזיל: יונקים
אקוודור: יונקים
יונקים ביער האמזונאס

יונקים יחידים בסוגם
ארצות הברית: יונקים
מקסיקו: יונקים
קוסטה ריקה: יונקים
יונקים ביערות הגשם של אמריקה המרכזית
גואטמלה: יונקים